b'\n_START_ARTICLE_\nVercingetoriks\n_START_SECTION_\nIme\n_START_PARAGRAPH_\nEtimologija imena Vercingetoriks je \xc5\xa1e vedno sporna. Najbolj splo\xc5\xa1no sprejeta jezikovna analiza ga razlaga kot sestavljenko iz galskih besed ver-, ki pomeni \'nad\' ali \'preko\' in je sorodna z latinskim super in gr\xc5\xa1kim hyper, kingeto-, ki pomeni \'voj\xc5\xa1\xc4\x8dak\',  in riks, ki pomeni \'kralj\' in je sorodna latinskemu rex in sanskrtskemu r\xc4\x81ja-. Njegovo ime bi torej lahko pomenilo "velik bojevnik kralj" ali "kralj velikih bojevnikov".  _NEWLINE_Plutarh ga v Cezarjevem \xc5\xbeivljenju imenuje Vergentorix.\n_START_SECTION_\nZgodovina\n_START_PARAGRAPH_\nLeta 58 pr. n. \xc5\xa1t. je bil za guvernerja rimske province Narbonske Galije, sedanje Provanse, imenovan Julij Cezar. Cezar je v naslednjih letih nadaljeval s podjarmljanjem  galskih plemen. Oblast nad njimi je vzdr\xc5\xbeeval s premi\xc5\xa1ljeno strategijo deli in vladaj (divide et impera).  Med galsko elito je vnesel razdor, tako da je favoriziral in politi\xc4\x8dno podprl samo nekatere poglavarje.  Poskusi uporov, na primer Ambioriksov leta 54 pr. n. \xc5\xa1t., so imeli samo lokalno podporo. Galska plemena je v uporu proti Rimljanom uspelo zdru\xc5\xbeiti \xc5\xa1ele Vercingetoriksu, \xc4\x8digar o\xc4\x8deta Keltila so usmrtili rojaki, ker je nameraval zavladati celi Galiji, zdru\xc5\xbeiti galska plemena in uvesti sodobej\xc5\xa1e na\xc4\x8dine vojskovanja. _NEWLINE_Upor, ki ga je nazadnje vodil Vercingetoriks, se je za\xc4\x8del na za\xc4\x8detku leta 52 pr. n. \xc5\xa1t., medtem ko je Cezar zbiral vojake v Cisalpski Galiji. Prvo potezo so naredili Karnuti pod Kotuatovim in Konetodunovim vodstvom. Bili so prepri\xc4\x8dani, da bo Cezar zmeden zaradi nemirov po smrti Publija Klodija Pulhra in za\xc4\x8deli pobijati Rimljanje, ki so prebivali na njihovem ozemlju._NEWLINE_ _NEWLINE_Vercingetoriks je bil mlad arvernski plemi\xc4\x8d iz Gergovije,ki je vzpodbudil svoje polo\xc5\xbenike, da se pridru\xc5\xbeijo uporu. Ker je plemstvo, med njimu tudi njegov stric Gobanicij, menilo, da je upiranje Rimljanom zelo rizkantno, so Vercingetoriksa in njegove prista\xc5\xa1e izgnali iz mesta.  Vercingetoriks ni izgubil poguma. Okoli sebe je zbral vojsko podlo\xc5\xbenikov, zasedel mesto in se razglasil za kralja. Povezal se je s sosednjimi plemeni, ki so mu enoglasno zaupala vrhovno poveljstvo nad zdru\xc5\xbeeno armado. Svojo avtoriteto je utrdil z uvedbo stroge discipline in jemanjem talcev. Privzel je strategijo umikov v naravne trdnjave in po\xc5\xbegane zemlje. S po\xc5\xbeiganjem mest in pridelkov je Rimljanom prepre\xc4\x8dil, da bi se pre\xc5\xbeivljali iz doma\xc4\x8dih virov.  _NEWLINE_Vercingetoriksova vojska je na za\xc4\x8detku zmagala v nekaj manj\xc5\xa1ih spopadih z rimskimi  enotami pod poveljstvom  Cezarja in njegovega generala Tita Labiena. Rimljani so kljub temu zasedli bituri\xc5\xa1ko glavno mesto Avaricum (Bourges) in pobili vseh 120.000 prebivalcev. Sledila je velika bitka pri Gergoviji, v kateri je Vercingetoriks zmagal in zadal Rimljanom velike izgube. Velike izgube so imeli tudi Galci, zato so se umaknili v utrdbo Alezijo._NEWLINE_V bitki pri Aleziji septembra 52 pr. n. \xc5\xa1t. je Cezar okoli mesta zgradil okope in ga za\xc4\x8del oblegati. Vercingetoriks  je pozval preostale Galce, naj obkolijo in napadejo rimsko vojsko, zato je Cezar zgradil okop \xc5\xa1e na zunanji strani svojih polo\xc5\xbeajev.  Galska vojska ni bila dovolj velika in je po ocenah \xc5\xa1tela od 80.000 do 250.000 mo\xc5\xbe. Za\xc4\x8detni napadi so bili zaradi Vercingetoriksove odsotnosti neuspe\xc5\xa1ni, Galci pa so nazadnje le na\xc5\xa1li \xc5\xa1ibko to\xc4\x8dko v rimski obrambi in naredili preboj. Cezar osebno je zbral \xc5\xa1e zadnje rimske rezerve in na koncu zmagal. Bitka pri Aleziji je bila odlo\xc4\x8dilna bitka v ustvarjanju Rimskega cesarstva. _NEWLINE_Po Plutarhu se je Vercingetoriks predal na zelo dramati\xc4\x8den na\xc4\x8din: na lepo okra\xc5\xa1enem konju je prijezdil iz Alezije in okoli rimskega tabora, potem pa se je ustavil pred Cezarjem, si sam snel oklep, sedel pred nasprotnikove noge in ostal negiben, dokler ga niso odpeljali. Cezarjev opis predaje je mnogo bolj skromen. Vercingetoriksa so odpeljali v Rim, kjer je bil pet let zaprt v Tulijanu, potem pa so ga med Cezarjevo triumfalno parado leta 46 pr. n. \xc5\xa1t. razkazovali po Rimu in nato usmrtili, verjetno z zadavljenjem, kot je bilo takrat v navadi.'